Broj: 711-I-122-P-25/18-03-17

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Furia Radina, potpredsjednika Hrvatskog sabora, dužnosnice Ermine Lekaj Prljaskaj, zastupnice u Hrvatskom saboru te dužnosnika Veljka Kajtazija, zastupnika u Hrvatskom saboru**, na 18. sjednici, održanoj 13. srpnja 2018.g., donosi sljedeću

**ODLUKU**

**I. Pokreće se postupak za odlučivanje o sukobu interesa protiv dužnosnika Furia Radina, potpredsjednika Hrvatskog sabora, koja proizlazi iz mogućeg propusta pravovremenog i pravilnog poduzimanja radnji kojima bi zaštitio vlastitu vjerodostojnost i dostojanstvo povjerene mu dužnosti, kao i povjerenje građana, na način da se nije izuzeo od glasovanja u Savjetu za nacionalne manjine pri donošenju Odluka Savjeta za nacionalne manjine kojima se udruzi Talijanska Uniji – Unione Italiana, Rijeka odobrava iznosi od po 705.000,00 kn u 2016. i 2017., a koja je udruga interesno povezana s dužnosnikom u smislu članka 4. stavka 5. ZSSI-a, obzirom da je dužnosnik Furio Radin njezin član te je bio njezin predsjednik.**

**II. Pokreće se postupak za odlučivanje o sukobu interesa protiv dužnosnice Ermine Lekaj Prljaskaj, zastupnice u Hrvatskom saboru, koja proizlazi iz mogućeg propusta pravovremenog i pravilnog poduzimanja radnji kojima bi zaštitila vlastitu vjerodostojnost i dostojanstvo povjerene joj dužnosti, kao i povjerenje građana, na način da se nije izuzela od raspravljanja i glasovanja u Savjetu za nacionalne manjine pri donošenju Odluka Savjeta za nacionalne manjine kojima se udruzi Zajednica Albanaca Primorsko-goranske županije u u 2016. odobrava iznos od 43.000,00 kn te u 2017.g. iznos od 42.000,00 kn, a udruzi Forum albanskih intelektualaca u 2016.g. iznos od 46.000,00 kn te u 2017.g. iznos od 42.000,00 kn, a koje su udruge interesno povezane s dužnosnicom u smislu članka 4. stavka 5. ZSSI-a, obzirom da je dužnosnica njihova članica, a uz to je u 2017. udruzi Zajednica Albanaca Primorsko-goranske županije odobren iznos od 9.000,00 kn za „Albansko-hrvatski rječnik“, priručnik, kojem je dužnosnica autorica.**

**III. Pokreće se postupak za odlučivanje o sukobu interesa protiv dužnosnika Veljka Kajtazija, zastupnika u Hrvatskom saboru, koja proizlazi iz mogućeg propusta pravovremenog i pravilnog poduzimanja radnji kojima bi zaštitilo vlastitu vjerodostojnost i dostojanstvo povjerene mu dužnosti, kao i povjerenje građana, na način da se nije izuzeo od raspravljanja i glasovanja u Savjetu za nacionalne manjine pri donošenju Odluka Savjeta za nacionalne manjine kojima se Udruzi za promicanje obrazovanja Roma u Republici Hrvatskoj „Kali Sara“ Zagreb u 2016.g. odobrava iznos od 25.000,00 kn te istoj udruzi pod promijenjenim nazivom Savez Roma u Republici Hrvatskoj „Kali Sara“ u 2017.g. iznos od 25.000,00 kn, a koja je udruga interesno povezana s dužnosnikom u smislu članka 4. stavka 5. ZSSI-a, obzirom da su toj udruzi navedeni iznosi odobreni za izdavanje Zbornika – Svjetski dan romskog jezika“, čiji je dužnosnik urednik.**

**IV. Postupak za odlučivanje o sukobu interesa protiv protiv dužnosnika Veljka Kajtazija, zastupnika u Hrvatskom saboru neće se pokrenuti u dijelu koji se odnosi na eventuale situacije neprijavljenog rada njegova sina u udruzi, iznajmljivanja stana u njegovu vlasništvu, zapošljavanja njegove supruge u** **trgovačkom društvu Hrvatska elektroprivreda d.d. te davanja stana na korištenje u vlasništvu Grada Zagreba trećoj osobi koja bi bila s dužnosnikom interesno povezana, jer ove okolnosti na koje se u prijavi podnositelj poziva nisi u dovoljnoj mjeri konkretizirane niti se iste odnose na obnašanje dužnosti zastupnika u Hrvatskom saboru, a s obzirom da je podnositelj anoniman, nije se moglo od njega zatražiti da ih dopuni relevatnim podacima.**

**IV. Pozivaju se dužnosnici iz točaka I., II. i III. izreke odluke da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Veljka Kajtazija, zastupnika u Hrvatskom saboru, podnesena je 18. siječnja 2018.g. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-279-P-25/18-01-3. Povodom navedene prijave otvoren je predmet broj P-25/18.

U navedenoj prijavi u bitnom se navodi da je sin dužnosnika Veljka Kajtazija prijavljen nadležnim službama kao zaposlenik u Udruzi Roma iako kod drugog poslodavca radi bez odgovarajuće prijave te da je dužnosnik utjecao na zapošljavanje supruge svog sina u trgovačkom društvu Hrvatska elektroprivreda d.d. kao i da je njegov sin kupio dva stana u Zagrebu koja je potom iznajmio. Nadalje se u prijavi navodi da dužnosnik ima četiri stana, od toga jedan u Mađarskoj, dva na području Knežije u Zagrebu te jedan u Velikoj Gorici te da je s gradonačelnikom Grada Zagreba dužnosnikom Milanom Bandićem postigao dogovor da zaposlenik njegove udruge dobije na korištenje stan u vlasništvu Grada Zagreba.

Povjerenstvo je dana 10. srpnja 2018.g. po službenoj dužnosti otvorilo predmet pod brojem P-244/18, zbog mogućeg sukoba interesa dužnosnika Veljka Kajtazija, zastupnika u Hrvatskom saboru, dužnosnika Furia Radina, zastupnika u Hrvatskom saboru te dužnosnice Ermine Lekaj Prljaskaj, zastupnice u Hrvatskom saboru.

Naime, iz uvida u izvješće o imovinskom stanju koje je podnio dužnosnik Veljko Kajtazi povodom ponovnog izbora na dužnost zastupnika u Hrvatskom saboru u 9. sazivu dana 21. listopada 2016.g. proizlazi da dužnosnik obavlja funkciju predsjednika udruge Romsko nacionalne vijeće.

Nadalje, iz uvida u izvješće o imovinskom stanju koje je podnio dužnosnik Furio Radin povodom izbora na dužnost potpredsjednika Hrvatskog sabora u 9. sazivu dana 1. prosinca 2017.g. proizlazi da dužnosnik obavlja funkciju predsjednika Talijanske Unije – Unione Italiana.

Iz uvida u izvješće o imovinskom stanju koje je podnijela dužnosnica Ermina Lekaj Prljaskaj izbora na dužnost zastupnice u Hrvatskom saboru u 9. sazivu dana 13. studenoga 2016.g. proizlazi da je dužnosnica članica udruge Zajednica Albanaca Primorsko-goranske županije te članica Predsjedništva Foruma albanskih intelektualaca.

Obzirom da je člankom 36. stavkom 2. Ustavnog zakona o nacionalnim manjinama manjina („Narodne novine“ br. 155/02., 47/10., 80/10. i 93/11.) propisano da su članovi Savjeta za nacionalne manjine (u daljnjem tekstu: Savjet) između ostalog, i zastupnici nacionalnih manjina u Hrvatskom saboru te da je stavkom 8. istog članka Ustavnog zakona o pravima nacionalnih manjina propisano kako Savjet za nacionalne manjine donosi odluke o raspoređivanju sredstava koja se u državnom proračunu osiguravaju za potrebe nacionalnih manjina, o čemu odlučuje prema stavku 10. većinom glasova svih članova kao i da iz dokumenata objavljenih na službenoj internetskoj stranici Savjeta proizlazi kako su na sjednicama Savjeta kada je raspoređivao sredstva državnog proračuna sudjelovali dužnosnik Veljko Kajtazi, zastupnik u Hrvatskom saboru, dužnosnik Furio Radina, zastupnik u Hrvatskom saboru te dužnosnica Ermina Lekaj Prljaskaj, zastupnica u Hrvatskom saboru, a navedeni su istodobni članovi udruga nacionalnih manjina kojima su dodijeljena sredstava državnog proračuna, Povjerenstvo je dana 10. srpnja 2018.g. po službenoj dužnosti otvorilo predmet pod brojem P-244/18, zbog mogućeg sukoba interesa navedenih dužnosnika.

S obzirom da se predmeti s jedne strane odnose na istog dužnosnika, a da su s druge strane okolnosti na strani više dužnosnika istovjetne i međusobno povezane, Povjerenstvo je radi ekonomičnosti postupanja odlučilo da se zaključkom Povjerenstva od 11. srpnja 2018.g. Broj: 711-I-983-P-244/18-02-11 oba predmeta spoje u jedan postupak koji će se voditi pod brojem P-25/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga su i dužnosnici Veljko Kajtazi, Furio Radin te Ermina Lekaj Prljaskaj povodom obnašanja dužnosti zastupnika u 9. sazivu Hrvatskoga sabora obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti, te povjerenje građana.

Člankom 4. stavkom 5. ZSSI-a propisano je da su povezane osobe u smislu navedenog Zakona su bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 15. Ustavnog zakona o pravima nacionalnih manjina propisano je da pripadnici nacionalnih manjina radi očuvanja, razvoja, promicanja i iskazivanja svog nacionalnog i kulturnog identiteta mogu osnivati udruge, zaklade i fundacije, te ustanove za obavljanje djelatnosti javnog priopćavanja, kulturne, izdavačke (nakladničke), muzejske, arhivske, knjižnične i znanstvene djelatnosti.

Člankom 35. stavkom 4. Ustavnog zakona o pravima nacionalnih manjina propisano je da Savjet za nacionalne manjine raspoređuje sredstva koja se u državnom proračunu osiguravaju za potrebe nacionalnih manjina, a korisnici sredstava podnose Savjetu godišnja izvješća o trošenju sredstava koja su im doznačena iz državnog proračuna, o čemu Savjet izvješćuje Vladu Republike Hrvatske.

Člankom 36. stavkom 2. Ustavnog zakona o pravima nacionalnih manjina propisano je da su članovi Savjeta za nacionalne manjine, između ostalih i zastupnici nacionalnih manjina u Hrvatskom saboru. Stoga su i dužnosnici Furio Radin, izabran za zastupnika talijanske nacionalne manjine, Ermina Lekaj Prljaskaj izabrana za zastupnika albanske bošnjačke, crnogorske, makedonske i slovenske nacionalne manjine i Veljko Kajtazi, izabran za zastupnika austrijske, bugarske, njemačke, poljske, romske, rumunjske, rusinske, ruske, turske, ukrajinske, vlaške i židovske nacionalne manjine u 9. sazivu Hrvatskog sabora, istovremeno na temelju obnašanja dužnosti zastupnika u Hrvatskom saboru ujedno i članovi Savjeta na nacionalne manjine u skladu s navedenom odredbom Ustavnog zakona o pravima nacionalnih manjina.

Člankom 36. stavkom 8. Ustavnog zakona o pravima nacionalnih manjina propisano je da Savjet donosi program rada, financijski plan, završni račun i odluke o raspoređivanju sredstava koja se u državnom proračunu osiguravaju za potrebe nacionalnih manjina, dok je u članku 36. stavku 10. istog Zakona propisano je da Savjet odlučuje većinom svojih članova.

U predmetu koji se pred Povjerenstvom vodio pod brojem SI-176/13 Povjerenstvo je od Savjeta za nacionalne manjinezatražilo i dobiloočitovanje kojim se pojašnjava postupak raspodjele sredstava osiguranih u državnom proračunu Republike Hrvatske za nacionalne manjine. Savjet za nacionalne manjine u očitovanju navodi da se sredstva Državnog proračuna, osigurana za sufinanciranje programa kulturne autonomije nacionalnih manjina, raspoređuju manjinskim udrugama i ustanovama za programe informiranja i izdavaštva, kulturnog amaterizma i kulturnih manifestacija, te programa koji proizlaze iz bilateralnih sporazuma i ugovora.

Odluke o rasporedu sredstava Savjetu za nacionalne manjine predlaže Povjerenstvo za raspodjelu sredstava nevladinim udrugama i ustanovama nacionalnih manjina, nakon pregleda programa koji su se prijavili na Javni poziv. Povjerenstvo se sastoji od članova Savjeta za nacionalne manjine i vanjskih članova.

Nadalje se obrazlaže da Povjerenstvo za raspodjelu sredstava predlaže odluku isključivo na temelju Kriterija za utvrđivanje financijske potpore za programe nevladinih udruga i ustanova nacionalnih manjina. Kriterijima se utvrđuju pretpostavke koje nevladine udruge i ustanove nacionalnih manjina trebaju ispunjavati prilikom podnošenja zahtjeva za dodjelom financijske potpore iz sredstava Državnog proračuna putem Savjeta za nacionalne manjine.

O prijedlogu odluke Povjerenstva za raspodjelu odnosno dodjelu sredstava na javnoj sjednici glasuje 19 članova Savjeta za nacionalne manjine, a za one udruge i ustanove koje nisu ispunile pretpostavke za financijsku potporu iz Državnog proračuna i propisane Kriterije, Povjerenstvo predlaže Savjetu odbijanje zahtjeva za sufinanciranjem. Savjet pri donošenju odluke o rasporedu sredstava može formirati stručnu radnu skupinu za ocjenu predloženih programa sastavljenu od stručnjaka iz područja informiranja i izdavaštva, kulturnog amaterizma i kulturnih manifestacija.

Navedenim Kriterijima popisani su opći i posebni kriteriji za utvrđivanje financijske potpore za kulturnu autonomiju nacionalnih manjina iz sredstava Državnog proračuna. Među posebnim kriterijima navodi se da zahtjev za dodjelu financijske potpore mogu uputiti udruge i ustanove nacionalnih manjina koje su upisane u Registar udruga Republike Hrvatske i Sudski registar ustanova, koje aktivno djeluju u Republici Hrvatskoj najmanje 24 mjeseci prije podnošenja zahtijeva i u čijem je sastavu najmanje 20 članova pripadnika nacionalne manjine, a one udruge i ustanove koje prvi put podnose zahtjev dužne su uz prijavu priložiti dokaz o dosadašnjem djelovanju. Predloženi programi ocjenjuju se na temelju njihove kvalitete i održivosti, broja članova koje udruga okuplja, prethodnih rezultata i razgranatosti njezinih članica na lokalnoj razini. Prednost imaju programi udruga i ustanova koje okupljaju većinu pripadnika pojedine nacionalne manjine, koje su kroz druže vrijeme ostvarile značaje rezultate u očuvanju etničkog i kulturnog identiteta.

Udruge i ustanove obvezne su vratiti akontacije i sredstva iz programe koji nisu ili su djelomično ostvareni razmjerno neizvršenom dijelu, a u slučaju da ne vrate daljnje financiranje im se obustavlja. Isto tako, udruge i ustanove su dužne vratiti uplaćena sredstva ako se u međuvremenu cjelokupna sredstva osiguraju iz drugih stavaka Državnog proračuna za isti program. Proračunska sredstva za odobrene programe ne mogu se prenositi u sljedeću godinu, već se za neiskorišteni iznos dodijeljenih sredstava mora izvršiti povrat u Državni proračun. Slijedom iznesenog, u podnesenom očitovanju Savjet za nacionalne manjine navodi kako je specifičnost pripadnika nacionalnih manjina upravo u činjenici da pri imenovanju članova Savjeta za nacionalne manjine, prijedlozi dolaze od manjinskih udruga i udruga organizacije pojedine nacionalne manjine iz kojih dolaze i čije interese imenovani članovi zastupanju, a u skladu s odredbama Ustavnog zakona o pravima nacionalnih manjina.

Uvidom u internetske stranice Savjeta utvrđeno je da su Veljko Kajtazi, Ermina Lekaj Prljaskaj i Furio Radin članovi Savjeta povodom obnašanja dužnosti zastupnika u Hrvatskom saboru.

Uvidom u Registar udruga koji vodi i ustrojava Ministarstvo uprave utvrđeno je da je pod registarskim brojem 00001921 upisana udruga Unione Italiana sa sjedištem u Rijeci, u kojoj funkciju predsjednika obavlja Maurizio Tremul od 8. srpnja 2018.g.

Uvidom u Registar udruga utvrđeno je da je pod registarskim brojem 08001124 upisana udruga Zajednica Albanaca Primorsko-goranske županije sa sjedištem u Rijeci, u kojoj funkciju predsjednice obavlja Suzana Jakupi od 12. ožujka 2016.g., dok je pod registarskim brojem 21004107 upisana udruga Forum albanskih intelektualaca sa sjedištem u Zagrebu, u kojoj funkciju predsjednika obavlja Hasan Lahaj od 2. svibnja 2015.g.

Uvidom u Registar udruga utvrđeno je da je pod registarskim brojem 21005499 upisana udruga Savez Roma u Republici Hrvatskoj „Kali Sara“, sa sjedištem u Zagrebu, u kojoj funkciju predsjednice obavlja Suzana Krčmar od 22. siječnja 2015.g. Na internetskoj stranici navodi se da Savez Roma u Republici Hrvatskoj “KALI SARA“ nastavlja dugogodišnju tradiciju Udruge za promicanje obrazovanja Roma u Republici Hrvatskoj (UZOR) “KALI SARA” i jedna je od najaktivnijih romskih udruga koja djeluje na području cijele Republike Hrvatske te okuplja najviše članova romske zajednice.

Uvidom u Zapisnik 68. sjednice Savjeta za nacionalne manjine, klasa: 022-03/16-02/03 /urbroj: 50438-16-02 utvrđeno je kako su na sjednici održanoj 5. svibnja 2016.g., između ostalih, bili nazočni dužnosnici Veljko Kajzati, Furio Radin i Ermina Lekaj Prljaskaj.

Pod točkom 2. Dnevnog reda raspravljalo se o Prijedlogu Odluke o rasporedu sredstava osiguranih u Državnom proračunu Republike Hrvatske za 2016. godinu („Narodne novine“, broj 26/16.) u razdjelu 02021 Vlada Republike Hrvatske, Glava 21 Savjet za nacionalne manjine, aktivnost A732003 potpore za ostvarivanje programa kulturne autonomije nacionalnih manjina, pozicija 381 tekuće donacije.

U navedenom Zapisniku se navodi da se zastupnik Veljko Kajtazi kritički osvrnuo na prijedlog raspodjele sredstava naglašavajući da je romska zajednica dobila znatno niža sredstva u obnose na prethodne godine iako jedino romska nacionalna manjina ne može ostvariti dodatna sredstva iz drugih izvora te se ističe da se zastupnik Sandor Juhas povukao iz rasprave istaknuvši kako neće nazočiti glasovanju o Prijedlogu Odluke te je potom Savjet jednoglasno donio navedenu Odluku.

Uvidom u tekst iste Odluke za 2016.g. utvrđeno je da su sredstva u Državnom proračunu raspoređena udruzi Zajednica Albanaca Primorsko-goranske županije u iznosu od 43.000,00 kn te da je udruzi Forum albanskih intelektualaca u Hrvatskoj odobren iznos od 46.000,00 kn. Udruzi za promicanje obrazovanja Roma u Republici Hrvatskoj „Kali Sara“ Zagreb odobren je iznos od 25.000,00 kn za „Zbornik – Svjetski dan romskog jezika“, čiji je urednik Veljko Kajtazi, dok je Talijanskoj Uniji – Unione Italiana odobren iznos od 705.000,00 kn.

Nadalje, uvidom u Zapisnika sa 73. sjednice Savjeta,klasa: 022-03/17-02/03, urbroj: 50438-17-03 od 26. svibnja 2017.g. utvrđeno je kako su na sjednici održanoj 5. svibnja 2017.g., između ostalih, bili nazočni dužnosnici Veljko Kajzati, Furio Radin i Ermina Lekaj Prljaskaj, članovi Savjeta.

Pod točkom II. Dnevnog reda raspravljalo se i odlučivalo o Odluci o rasporedu sredstava osiguranih u Državnom proračunu Republike Hrvatske za 2017. godinu („Narodne novine“, broj 119/16) u razdjelu 020 Vlada Republike Hrvatske, Glava 21 Stručna služba Savjeta za nacionalne manjine, Aktivnost A 732003 potpore za programe ostvarivanja kulturne autonomije nacionalnih manjina.

U tekstu istog Zapisnika navodi se da je Odlukom od 18. prosinca 2015. Savjet imenovao Povjerenstvo za raspodjelu sredstava udrugama i ustanovama nacionalnih manjina koji je jednoglasno prihvatilo prijedlog Komisije da se programi pojedinih udruga ne sufinanciraju iz razloga što nisu ostvarile 9 bodova na općem dijelu Bodovne liste koji predstavljaju minimalni bodovni prag odnosno udruga koje nemaju uvjete sukladno Kriterijima, pri čemu se navodi i udruga Romsko nacionalno vijeće - Romano nacionalnikano konsilo - Roma national council.

Iz Zapisnika proizlazi da su je dužnosnica Ermina Lekaj iznosila prijedloge koji se odnose na sufinanciranje bošnjačke nacionalne manjine te da je dužnosnik Veljko Kajtazi iznosio prijedloge koji se odnose na sufinanciranje rusinske nacionalne manjine, dok je u pogledu romske nacionalne manjine naglasio kako se na Javni poziv Savjeta svake godine prijavljuje sve manje udruga romske manjine zbog čega je apelirao na zajednički angažman članova Savjeta na olakšavanju pripreme prijedloga programa na Javni poziv, obzirom da romske udruge za razliku od udruga drugih nacionalnih manjina zbog teške socijalne situacije i nedovoljnog obrazovanja nemaju dovoljan potencijal za primjenu novih Kriterija u dijelu koji se odnosi na prijavu programa putem internetske aplikacije. Dužnosnik Veljko Kajtazi također je zahvalio Savjetu na podršci u organizaciji centralne proslave Svjetskog dana Roma koja je prvi put organizirana u Koprivničko-križevačkoj županiji u suorganizaciji Savjeta za nacionalne manjine, Udruge Roma Korak po korak, Vijeća romske nacionalne manjine Koprivničko-križevačke županije i Saveza Roma u Republici Hrvatskoj Kali Sara.

U navedenom Zapisniku se ne navodi da su se zastupnici u Hrvatskom saboru i članovi Savjeta Veljko Kajtazi, Ermina Lekaj Prljaskaj i Furio Radin izuzeli od raspravljanja i/ili glasovanja u postupku donošenja Odluke o rasporedu sredstava iz Državnog proračuna u 2017.g.

Istom Odlukom je udruzi Zajednica Albanaca Primorsko-goranske županije, Rijeka odobren je ukupan iznos od 42.000,00 kn, pri čemu se za „Albansko-hrvatski rječnik“, priručnik, autorice Ermine Lekaj Prljaskaj dodjeljuje iznos od 9.000,00 kn te je udruzi Forum albanskih intelektualaca odobren iznos od 42.000,00 kn.

Nadalje, udruzi Savez Roma u Republici Hrvatskoj „Kali Sara“ odobren je iznos od ukupno 265.000,00 kn, od čega je za „Zbornik – Svjetski dan romskog jezika“, čiji je urednik Veljko Kajtazi, odobren iznos od 25.000,00 kn, dok je Talijanskoj Uniji – Unione Italiana odobren iznos od 705.000,00 kn.

Iz prikupljenih podataka i dokumentacije Povjerenstvo je utvrdilo kako dužnosnici Furio Radin, Veljko Kajtazi i Ermina Lekaj Prljaskaj obnašaju dužnost zastupnika u Hrvatskom saboru, kao zastupnici talijanske, albanske i romske nacionalne manjine. Kao pripadnici navedenih nacionalnih manjina dužnosnici svoja manjinska prava mogu ostvarivati i kao predsjednici ili članovi udruga nacionalnih manjina, što samo po sebi nije u suprotnosti sa odredbama ZSSI-a, budući je člankom 14. stavkom 5. ZSSI-a propisano da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Međutim, Povjerenstvo je uvidom u pribavljene podatke utvrdilo kako su navedeni dužnosnici bili prisutni na 68. sjednici Savjeta održanoj 5. svibnja 2016.g. kada se raspravljalo i glasovalo o Prijedlogu Odluke o rasporedu sredstava osiguranim u Državnom proračunu Republike Hrvatske za 2016.g. te na 73. sjednici Savjeta održanoj 5. svibnja 2017.g. kada se raspravljalo i glasovalo o Prijedlogu Odluke o rasporedu sredstava osiguranim u Državnom proračunu Republike Hrvatske za 2017.g. i da su sudjelovali u postupku raspravljanja i glasovanja o prijedlogu Odluke, a kojom Odlukom su sredstva dodijeljena udrugama s kojima su interesno povezani, pri čemu se nisu izuzeli od raspravljanja i glasovanja u postupku donošenja navedenih dviju odluka.

Međutim, Povjerenstvo je uvidom u pribavljene podatke utvrdilo kako je na 68. sjednici Savjeta za nacionalne manjine, 5. svibnja 2016.g., kada se provodio postupak glasanja o Prijedlogu Odluke o rasporedu sredstava osiguranim u Državnom proračunu Republike Hrvatske za 2016.g., dužnosnik Furio Radio sudjelovao u postupku glasovanja o prijedlogu Odluke za 2016.g. kojom se udruzi Talijanskoj Uniji – Unione Italiana odobrava iznos od 705.000,00 kn prijedlogu Odluke za 2017.g. kojim se istoj udruzi odobrava iznos od 705.000,00 kn, dužnosnica Ermina Lekaj Prljaskaj sudjelovala u postupku glasovanja o prijedlogu Odluke za 2016.g. kojom se udruzi Zajednica Albanaca Primorsko-goranske županije odobrava iznos od 43.000,00 kn te se udruzi Forum albanskih intelektualaca u Hrvatskoj odobrava iznos od 46.000,00 kn, kao i da je sudjelovala u postupku raspravljanja i glasovanja o prijedlogu Odluke za 2017.g. kojom se udruzi Zajednica Albanaca Primorsko-goranske županije, Rijeka odobrava ukupan iznos od 42.000,00 kn, pri čemu se za „Albansko-hrvatski rječnik“, priručnik, autorice Ermine Lekaj Prljaskaj dodjeljuje iznos od 9.000,00 kn te je udruzi Forum albanskih intelektualaca u Hrvatskoj odobren iznos od 42.000,00 kn, dok je dužnosnik Veljko Kajtazi sudjelovao u postupku glasovanja o prijedlogu navedenih Odluka kojima se Udruzi za promicanje obrazovanja Roma u Republici Hrvatskoj „Kali Sara“ Zagreb odobrava iznos od 25.000,00 kn za „Zbornik – Svjetski dan romskog jezika“, urednika Veljka Kajtazija.

Slijedom navedenog, iz prikupljenih podataka i dokumentacije Povjerenstvo je steklo saznanja da se dužnosnik Furio Radin nije izuzeo od postupka glasovanja u Savjetu pri donošenju Odluke o raspodjeli financijskih sredstava iz Državnog proračuna za 2016.g. i za 2017.g. kojima se udruzi Talijanskoj Uniji – Unione Italiana, čiji je član i čiji je bio predsjednik, odobravaju novčana sredstva, dužnosnica Ermina Lekaj Prljaskaj nije izuzela iz postupka raspravljanja i glasovanja u Savjetu za navedene Odluke kojima se udruzi Zajednica Albanaca Primorsko-goranske županije, čija je članica, te udruzi Forum albanskih intelektualaca u Hrvatskoj, čija je članica Predsjedništva odobravaju novčana sredstva, kao i da se dužnosnik Veljko Kajtazi nije izuzeo iz postupka raspravljanja i glasovanja u Savjetu za obje navedene Odluke kojima se Udruzi za promicanje obrazovanja Roma u Republici Hrvatskoj „Kali Sara“ odnosno udruzi Savez Roma u Republici Hrvatskoj „Kali Sara“ za tiskanje „Zbornika – Svjetski dan romskog jezika“, čiji je urednik, odobravaju sredstva, slijedom čega navedeno postupanje upućuje da su dužnosnici propustili zaštititi vlastitu vjerodostojnost i dostojanstvo povjerene im dužnos

U odnosu na navode anonimne prijave podnesene protiv dužnosnika Veljka Kajtazija, zastupnika u Hrvatskom saboru, u dijelu koji se odnosi na eventualne situacije sinovog neprijavljenog rada u udruzi, iznajmljivanja stana u njegovu vlasništvu, zapošljavanja njegove supruge u trgovačkom društvu Hrvatska elektroprivreda d.d. te davanja stana na korištenje u vlasništvu Grada Zagreba trećoj osobi, postupak za odlučivanje o sukobu interesa protiv dužnosnika neće se pokrenuti, jer navedene okolnosti na koje se u prijavi podnositelj poziva nisi u dovoljnoj mjeri konkretizirane niti se iste odnose na obnašanje dužnosti zastupnika u Hrvatskom saboru, a s obzirom da je podnositelj anoniman, nije bilo mogućnosti od podnositelja zatražiti da ih dopuni relevatnim podacima.

U odnosu na navode iz prijave o stjecanju prava vlasništva nad nekretnina navedenim u izvješću o imovinskom stanju dužnosnika, Povjerenstvo ističe kako je člankom 24. ZSSI-a propisano kako redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske, stoga se u odnosu na iznesene navode o stjecanju prava vlasništva dužnosnika Veljka Kajtazija nad nekretninama za vrijeme obnašanja javne dužnosti provodi redovita provjera podataka. Ukoliko u redovitoj provjeri Povjerenstvo utvrdi nerazmjer između imovine navedene u izvješću o imovinskom stanju dužnosnika i utvrđene imovine, poduzeti će daljnje Zakonom propisane radnje.

Na temelju odredbe članka 39. stavak 3. ZSSI, ovom odlukom traži se od dužnosnika Furia Radina, dužnosnice Ermine Lekaj Prljaskaj te dužnosnika Veljka Kajzatija očitovanje o navodima iz ovog obrazloženja, te da svoje očitovanje dostavi Povjerenstvu u roku od 15 dana od dana primitka ove odluke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Veljko Kajtazi, elektronička dostava
2. Dužnosnica Erima Lekaj Prljaskaj, elektronička dostava
3. Dužnonik Furio Radin, elektronička dostava
4. Objava na internetskoj stranici Povjerenstva
5. Pismohrana